CELEX: 62013CN0378
Language: fi
Date: 2013-07-02 00:00:00
Title: Asia C-378/13: Kanne 2.7.2013 — Euroopan komissio v. Helleenien tasavalta

7.9.2013   
            
            
               FI
            
            
               Euroopan unionin virallinen lehti
            
            
               C 260/31
            
         Kanne 2.7.2013 — Euroopan komissio v. Helleenien tasavalta
   (Asia C-378/13)
   2013/C 260/58
   Oikeudenkäyntikieli: kreikka
   
      Asianosaiset
   
   
      Kantaja: Euroopan komissio (asiamiehet: M. Patakia ja A. Alcover San Pedro)
   
      Vastaaja: Helleenien tasavalta
   
      Vaatimukset
   
   
               —
            
            
               On todettava, että Helleenien tasavalta ei ole noudattanut SEUT 260 artiklan 1 kohdan mukaisia velvoitteitaan, koska se ei ole ryhtynyt unionin tuomioistuimen asiassa C-502/03, komissio vastaan Helleenien tasavalta, 6.10.2005 antaman tuomion täytäntöönpanon edellyttämiin toimenpiteisiin.
            
         
               —
            
            
               Komissiolle on maksettava ehdotettu sakko, jonka suuruus on 71 193,60 euroa kultakin päivältä, jolla asiassa C-502/03 annetun tuomion täytäntöönpano viivästyy, siitä päivästä lähtien, jolloin nyt käsiteltävässä asiassa annetaan tuomio, siihen päivään asti, jona asiassa C-502/03 annettu tuomio pannaan täytäntöön.
            
         
               —
            
            
               Komissiolle on maksettava kiinteämääräinen hyvitys, jonka määrä on 7 786,80 euroa kultakin päivältä asiassa C-502/03 annetun tuomion julistamispäivästä siihen päivään, jona nyt käsiteltävässä asiassa annetaan tuomio, tai siihen päivään, jona asiassa C-502/03 annettu tuomio pannaan täytäntöön, jos se tapahtuu aiemmin.
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   
               1)
            
            
               Unionin tuomioistuin katsoi asiassa C-502/03, komissio vastaan Helleenien tasavalta, 6.10.2005 antamassaan tuomiossa seuraavaa:
               
                           ”1)
                        
                        
                           Helleenien tasavalta ei ole noudattanut jätteistä 15 päivänä heinäkuuta 1975 annetun neuvoston direktiivin 75/442/ETY mukaisia velvoitteitaan, koska se ei ole toteuttanut kaikkia kyseisen direktiivin, sellaisena kuin se on muutettuna 18.3.1991 annetulla neuvoston direktiivillä 91/156/ETY, 4, 8 ja 9 artiklan noudattamisen edellyttämiä toimenpiteitä.
                        
                     
                           2)
                        
                        
                           Helleenien tasavalta velvoitetaan korvaamaan oikeudenkäyntikulut.”
                        
                     
         
               2)
            
            
               Euroopan unionin toiminnasta tehdyn sopimuksen 260 artiklan 1 kohdassa määrätään, että jos unionin tuomioistuin toteaa, että jäsenvaltio on jättänyt täyttämättä sille kyseisen sopimuksen mukaan kuuluvan velvollisuuden, tämän jäsenvaltion on toteutettava kaikki tuomion täytäntöön panemiseksi tarvittavat toimenpiteet.
            
         
               3)
            
            
               Noudatettuaan SEUT 260 artiklassa määrättyä oikeudenkäyntiä edeltävää menettelyä komissio toimitti Helleenien tasavallalle virallisen huomautuksen ja täydentävän virallisen huomautuksen, joissa annettiin tälle tilaisuus esittää huomautuksensa edellä mainitun tuomion täytäntöönpanotoimenpiteiden toteuttamisesta.
            
         
               4)
            
            
               Tarkasteltuaan Helleenien tasavallan vastauksia edellä mainittuihin huomautuksiin ja erityisesti kahdeksaa Helleenien tasavallan tiedoksi antamaa edistymisraporttia komissio totesi, että Helleenien tasavalta ei ole toteuttanut vielä — yli seitsemän vuoden kuluttua edellä mainitusta tuomiosta — kaikkia asiassa C-502/03 6.10.2005 annetun tuomion täytäntöönpanon edellyttämiä toimenpiteitä, ja päätti panna vireille SEUT 260 artiklan 2 kohdassa tarkoitetun kanteen.